BA งดบินในปท.ไม่มีกำหนดจากเดิม 30 เม.ย. เว้น “กทม.-สมุย” เปิด 15 พ.ค.นี้
BA งดบินในปท.ไม่มีกำหนดจากเดิม 30 เม.ย. เว้น "กทม.-สมุย" เปิด 15 พ.ค.นี้
BA ยืดเวลางดบินในปท.ไม่มีกำหนด เว้น "กรุงเทพฯ-สมุย" เปิด 15 พ.ค.นี้
28 เม.ย. 2563

บริษัท การบินกรุงเทพ จำกัด (มหาชน) หรือ BA ระบุว่า แจ้งขอหยุดปฏิบัติการบินทุกเส้นทางบินภายในประเทศ และปิดการให้บริการสนามบินของบริษัทฯ ทั้ง 3 แห่ง เป็นการชั่วคราว จนถึงวันที่ 30 เมษายน 2563 เนื่องจากสถานการณ์การระบาดของไวรัส COVID-19 ตามความทราบนั้น
ล่าสุด บริษัทฯ ขอแจ้งขยายระยะเวลาหยุดปฏิบัติการบินทุกเส้นทางบินภายในประเทศ และปิดการให้บริการสนามบินของบริษัทฯ เป็นการชั่วคราวออกไปอีกระยะหนึ่ง ยกเว้นสนามบินสมุยจะเปิดให้บริการในวันที่ 15 พฤษภาคม 2563 เพื่อรองรับการปฏิบัติการบินในเส้นทางกรุงเทพ – เกาะสมุย ซึ่งจะกลับมาปฏิบัติการบินในวันดังกล่าวเช่นเดียวกัน ด้วยเครื่องบินแบบ ATR72 จำนวน 2 เที่ยวบินต่อวัน
โดยมีข้อยกเว้นกรณีการให้บริการสนามบินระหว่างที่ปิดทำการดังต่อไปนี้
– การให้บริการอากาศยานราชการ หรือที่ใช้ในราชการทหาร
– อากาศยานที่ขอลงฉุกเฉิน
– อากาศยานที่ขอลงทางเทคนิค
– อากาศยานที่ทำการบินเพื่อให้ความช่วยเหลือทางมนุษยธรรม ทำการบินการแพทย์ หรือการขนส่งสิ่งของเพื่อสงเคราะห์แก่ผู้ได้รับผลกระทบจากโรคติดเชื้อไวรัส COVID -19
– อากาศยานที่ได้รับอนุญาตให้ทำการบินรับส่งบุคคลกลับภูมิลำเนา
– อากาศยานขนส่งสินค้า
ทั้งนี้ หากมีความคืบหน้าเกี่ยวกับผลกระทบในการประกอบกิจการที่เป็นนัยสำคัญ บริษัทฯ จะรายงานให้ทราบต่อไป